הנערה הפלסטינית עאהד תמימי שוחררה הבוקר (ראשון) מהכלא הצבאי לאחר 8 חודשי מאסר. תמימי בת ה-17 נעצרה ונאסרה לאחר שתועדה תוקפת חייל וקצין שעסקו בפעילות מבצעית בשטחים. אמה של תמימי שהורשעה אף היא בעבירות דומות שוחררה גם כן. במהלך הלילה עצרו לוחמי משמר הגבול שני אזרחים איטלקיים ותושב פלסטיני לאחר שציירו על גדר ההפרדה באזור בית לחם את דיוקנה של תמימי.
התיעוד עורר ויכוח גדול באשר להתנהגותם של החיילים, במיוחד בהתחשב בכך שלא מדובר בפעם הראשונה שבנות משפחת תמימי מתנכלות לחיילי צה"ל. התחקיר הצה"לי הראשוני העלה שהחיילים פעלו באופן מקצועי, אם כי ניתן היה לעצור את תמימי והפלסטיניות הנוספות שהיו עמה, היות שאלימות שהפעילו כלפי הכוח הצדיקו זאת. התיעוד עורר סערה בעולם הערבי, שהרעיף על הנערה תמיכה מיד עם היוודע דבר מעצרה. בכלי תקשורת ערבים החמיאו גם לחיילים על התגובה המאופקת שהפגינו.